
Önerősített politejsav kompozit kifejlesztése és égésgátlása

A fenntartható fejlődés értelmében a megújuló alapanyagból előállított és biodegradálható polimerek iránti igény fokozatosan növekszik, azonban napjainkban még csak a csomagoló ipar alkalmazza őket nagyobb mennyiségben. Annak érdekében, hogy a biopolimerek műszaki – akár építő- és autóipari ‑ alkalmazásokhoz is megfelelő alapanyagul szolgálhassanak, számos módosításra van szükség, mint például erősítésükre és égésgátlásukra.
Az önerősített polimer kompozitok – amelyek esetében az erősítő szál és az azt beágyazó mátrix azonos anyagból készül – mechanikai teljesítőképességük és egyszerű újrahasznosíthatóságuk miatt a hagyományos szálerősítéses kompozitok környezetbarát alternatívái lehetnek. Munkám céljául megújuló nyersanyagforrásból származó (politejsav), biodegradálható önerősített kompozit kifejlesztését tűztem ki. Első lépésként a kompozit gyártáshoz szükséges alapanyagokat kellett nagy körültekintéssel kiválasztanom, majd azokat (morfológiai, termikus analitikai- és mechanikai vizsgálati módszerekkel) széleskörűen jellemeznem. További feladataim a kompozit gyártás technológiai lépéseinek meghatározása (fóliagyártás, tekercselés, konszolidálás, stb.), valamint a gyártási paraméterek (összetétel, réteges szerkezet, préselési hőmérséklet, hőntartási idő, stb.) optimalizálása voltak. Az előállított önerősített polimer kompozit esetében a megfelelő mechanikai tulajdonságok elérése mellett az égésgátlás is kiemelt cél volt. Az EU szabályzás értelmében az éghetőség csökkentésére kizárólagosan halogénmentes, foszfortartalmú égésgátló adalékokat alkalmaztam. Az égésgátlók hatását a végső kompozitok morfológiai-, éghetőségi- és mechanikai tulajdonságaira szintén széleskörűen vizsgáltam.
Kutatómunkám eredményeként olyan ‑ egyszerű termomechanikai módszerekkel újrahasznosítható, hulladékká válás után pedig biológiailag lebontható ‑ önerősítéses politejsav kompozitot fejlesztettem ki, amely kiváló mechanikai tulajdonságokkal (kiváló húzószilárdság és ütésállóság), ugyanakkor jelentősen csökkentett éghetőséggel jellemezhető. A közeljövőben várhatóan a műszaki alkalmazások területén is egyre jelentősebb mértékű lesz a hasonló, biztonságos és környezetbarát biokompozitok alkalmazása.



